Tudorel Toader spune că președintele Iohannis a reclamat lipsa avizului de la CNSAS din dosarul candidatei la șefia DNA, Adina Florea

Ministrul Justiției, Tudorel Toader, a declarat miercuri că președintele Klaus Iohannis, care a respins-o pe Adina Florea, propusă la șefia DNA, a reclamat lipsa dovezii de la Consiliul Național pentru Studierea Arhivelor Securității (CNSAS) privind relația cu fosta Securitate.

Toader a reclamat existența unui dublu standard din partea lui Iohannis, spunând că acesta nu a cerut acest aviz în cazul numirii noului șef DIICOT, Felix Bănilă.

”Mâine voi da un comunicat în care vom arăta că obligația de verificare la CNSAS nu îi revine președintelui, potrivit unui articol din legea 303/2004, ci revine CSM, iar CNSAS ar trebui să raspundă în 15 zile. Dacă nu, oricum există declarația anuală a oricărui magistrat, CSM poate trimite către Ministrul Justiției și președinte”, a spus Toader la ieșirea de la ședința Comitetului Executiv Național al PSD.

Președintele a anunțat miercuri că refuză să o numească pe Adina Florea la șefia DNA, iar într-un comunicat de presă a invocat un articol din legea 303/2004, care cere verificarea din partea CNSAS.

Întrebat înainte de ședința de partid de ce participă și Tudorel Toader la CEX-ul PSD, Liviu Dragnea a spus că „l-am rugat să vină ca să ne lumineze, să ne spună care e calea de urmat în această situaţie inedită”, referindu-se la refuzul președintelui de a-i numi miniștri pe Ilan Laufer și Lia Olguța Vasilescu.

Foto: Tudorel Toader la ședința PSD (Captură Digi24)